A BIZOTTSÁG 1233/2009/EU RENDELETE
(2009. december 15.)
a tejágazatot érintő egyedi piactámogatási intézkedés megállapításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (1) (az egységes közös piacszervezésről szóló rendelet) és különösen annak 186. cikkére és 188. cikke (2) bekezdésére, a 4. cikkével összefüggésben,
mivel:
(1)
A keresletnek a pénzügyi és gazdasági válság miatti csökkenése következtében a tejtermékek világpiaci ára lezuhant. A tejtermékek közösségi piaci ára szintén jelentősen visszaesett a válság és a kínálatban bekövetkezett változások hatására.
(2)
Az Európai Unióban a tejtermékek árának visszaesése nagymértékben kihatott a termelői árakra. A tartós fellendülésig még sok időnek el kell telnie. Ezért helyénvaló a tagállamoknak pénzügyi keretet biztosítani, amelyből támogathatják a tejágazati válság által sújtott és ennek következtében likviditási problémákkal küzdő tejtermelőket.
(3)
Az egyes tagállamok rendelkezésére bocsátandó pénzügyi keretösszegek a nemzeti kvóták keretében a 2008/2009-es időszakra eső tejtermelés alapján kerülnek kiszámításra. Helyénvaló, hogy a tagállamok a rendelkezésükre álló nemzeti összegeket objektív kritériumok alapján és megkülönböztetéstől mentes módon osszák el, elkerülve a piac és a versenyhelyzet torzulását.
(4)
E rendelet az egyes tagállamokon belüli intézményi megállapodások figyelembevételével alkalmazandó.
(5)
A tejtermelői támogatást a közös agrárpolitika finanszírozásáról szóló, 2005. június 21-i 1290/2005/EK tanácsi rendelet (2) 3. cikke (1) bekezdésének b) pontja értelmében vett, a mezőgazdasági piacok szabályozását célzó intervenciós intézkedés formájában indokolt nyújtani.
(6)
Költségvetési megfontolásokból a Közösség csak a tagállamoknak a tejtermelők pénzügyi támogatása keretében felmerülő azon költségeit fogja finanszírozni, amelyek kifizetésére egy bizonyos határidőn belül sor kerül.
(7)
A nemzeti keretösszegek átláthatóságának, nyomon követhetőségének és hatékony kezelésének érdekében helyénvaló előírni, hogy a tagállamok tájékoztassák a Bizottságot a támogatás odaítélését szolgáló módszerek meghatározásához használt objektív kritériumokról, valamint a piaci torzulás elkerülését célzó rendelkezésekről.
(8)
Annak érdekében, hogy a tejtermelők a lehető leghamarabb támogatásban részesülhessenek, a tagállamok számára lehetővé kell tenni e rendeletet lehető leggyorsabb alkalmazását. Ezért a rendeletnek haladéktalanul hatályba kell lépnie.
(9)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
A tagállamok a mellékletben meghatározott összegeket a tejágazati válság által sújtott tejtermelők objektív kritériumok alapján és megkülönböztetéstől mentes módon történő támogatására használják fel, biztosítva, hogy e kifizetések ne okozzanak versenytorzulást.
2. cikk
(1) Az e rendelet 1. cikkében meghatározott intézkedések az 1290/2005/EK rendelet 3. cikke (1) bekezdésének b) pontja értelmében vett, a mezőgazdasági piacok szabályozását célzó intervenciós intézkedéseknek minősülnek.
(2) Az 1. cikkben említett támogatásokkal összefüggő kifizetéseket a tagállamok legkésőbb 2010. június 30-ig teljesítik.
3. cikk
Az 1. cikkben előírt támogatásra vonatkozóan a tagállamok közlik a Bizottsággal a következőket:
a)
haladéktalanul, de legkésőbb 2010. március 31-ig a támogatás odaítélését szolgáló módszerek meghatározásához használt objektív kritériumok leírása;
b)
legkésőbb 2010. augusztus 30-ig a kifizetett támogatás teljes összege, valamint a kedvezményezettek száma és típusa.
4. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. december 15-én.